A4-0149/99

Päätöslauselma komission määräaikaiskertomuksesta Viron edistymisestä Euroopan unioniin liittymisen valmisteluissa (KOM(98)0705 - C4-0110/99)

Euroopan parlamentti, joka

- ottaa huomioon Viron Euroopan unionille 24. marraskuuta 1995 Euroopan unionista tehdyn sopimuksen O artiklan mukaisesti jättämän jäsenyyshakemuksen,

- ottaa huomioon komission lausunnon tästä jäsenyyshakemuksesta (KOM(97)2006 - C4-0378/97),

- ottaa huomioon komission 17. joulukuuta 1998 esittämän määräaikaiskertomuksen (KOM(98)0705 - C4-0110/99),

- ottaa huomioon komission 17. joulukuuta 1998 esittämän yhteenvedon määräaikaiskertomuksista (KOM(98)0712 - C4-0107/99),

- ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) sekä 11. maaliskuuta 1998 antamansa päätöslauselmat avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) sekä ehdotuksista neuvoston päätöksiksi liittymistä valmistelevien kumppanuuksien periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98) ((EYVL C 104, 6.4.1998, s. 110 ja 113.)),

- ottaa huomioon Luxemburgin (12. ja 13. joulukuuta 1997), Cardiffin (15. ja 16. kesäkuuta 1998) ja Wienin (12. ja 13. joulukuuta 1998) Eurooppa-neuvostojen tekemät päätökset,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0149/99),

A. panee merkille Viron demokraattisten toimielinten vakauden,

B. katsoo, että talouskasvu on ollut erinomaista, ja sitä on vauhdittanut talouden avoimuus, mutta että pankkiala on epävakaa ja pörssi altis heilahteluille ja kriiseille,

C. ottaa huomioon, että Venäjän talous- ja rahoituskriisi on vaikuttanut suoraan ja erittäin pahasti varsinkin Viron kauppaan ja kauttakulkukauppaan sekä välillisesti Viron alueellisiin kauppakumppaneihin,

D. toteaa, että sosiaalisen yhteenkuuluvuuden ongelmat aiheutuvat sekä venäjää puhuvan väestön puutteellisesta integroitumisesta yhteiskuntaan että Tallinnan ja maan muiden alueiden välisistä taloudellisista eroista,

E. katsoo, että yhteisön säännöstön omaksumisessa on tapahtunut merkittävää edistystä, ja että ensimmäisten lukujen analyyttinen arviointi on edennyt sujuvasti; katsoo, että Viron hallintokapasiteettia on vahvistettava, jotta säännöstöä voidaan tehokkaasti panna täytäntöön, ja seuraavien lukujen analyyttinen arviointi saattaa olla ongelmallisempaa,

F. katsoo, että komission tulisi lisätä ponnistelujaan sen varmistamiseksi, että kaikilla jäsenyyttä hakeneilla mailla on yhtäläiset mahdollisuudet osallistua liittymisprosessiin, vaikka tämä ei tarkoita sitä, että kaikista näistä maista tulee EU:n jäseniä samaan aikaan,

G. katsoo, että Viro hyötyisi kahden muun Baltian maan täysimääräisestä osallistumisesta neuvotteluprosessiin;

1. Panee merkille, että Viron pyrkimyksellä liittyä Euroopan unioniin on tällä hetkellä maan poliittisten puolueiden, talouden ja yleensä yhteiskunnallisten toimijoiden enemmistön vankka kannatus, ja korostaa tarvetta säilyttää liittymisprosessin etenemisvauhti, jos ei ole odotettavissa vaaraa, että tämä kannatus olisi heikentymässä;

2. Pitää myönteisenä sitä, että Viro poisti kuolemanrangaistuksen maaliskuussa 1998, mutta kehottaa tekemään lisää oikeudenkäyntiä edeltäviä pidätyksiä ja vankilaoloja koskevia parannuksia;

3. Pitää myönteisenä joulukuussa 1998 hyväksyttyyn kansalaisuuslakiin tehtyjä muutoksia, joiden ansiosta Viron lait ovat Euroopan turvallisuus- ja yhteistyöjärjestön vaatimusten mukaisia, ja panee merkille, että uusi kansalaisuuslaki tulee muodostamaan tärkeän osan viron- ja venäjänkielisten integroimisen etenemisessä monikulttuuriseen ja monikansalliseen yhteiskuntaan;

4. Kehottaa komissiota ja Viron hallitusta vastaamaan talous- ja rahoitusalan uudelleenjärjestelytoimiin liittyviin sosiaalisiin kustannuksiin tehostetuilla sosiaalisilla ja taloudellisilla lisätoimilla sosiaaliset näkökohdat huomioivan tasapuolisen talouskasvun sallimiseksi; tukee puheenjohtajamaa Saksan ehdotusta laajentaa Phare-ohjelma koskemaan myös sosiaalialaa;

5. Korostaa tarvetta, kuten kaikissa muissakin hakijamaissa, tehostaa korruption vastaisia toimia;

6. Korostaa, että EU:n kannalta turvallisten ulkorajojen luominen on tärkeätä, ja panee tässä yhteydessä merkille, että Viron ja Venäjän välinen rajasopimus parafoitiin Pietarissa 5. maaliskuuta 1999, ja kehottaa molempia osapuolia allekirjoittamaan ja ratifioimaan sopimuksen nopeasti;

7. Kehottaa komissiota tukemaan täysimääräisesti Viron mahdollisuuksia osallistua pohjoista ulottuvuutta koskevaan politiikkaan esimerkiksi auttamalla kehittämään maan liikenne-, televiestintä- ja energia-alojen infrastruktuuria;

8. Toistaa uskovansa, että kutakin hakijamaata olisi arvioitava sen omien ansioiden ja sen liittymisneuvotteluissa saavuttaman edistymisen perusteella;

9. Kehottaa neuvostoa ja komissiota, yhteistyössä Viron hallituksen kanssa, analyyttisen arvioinnin päätteeksi ja kaikkien neuvottelukantojen esittämisen jälkeen sekä sen jälkeen, kun toinen määräaikaiskertomus on esitetty syksyllä 1999, esittämään konkreettisen aikataulun liittymisneuvotteluja sekä niiden mahdollista päättämistä varten;

10. Suosittelee, että hakijamaiden parlamenttien edustajat voivat nykyisen parlamenttien välisissä valiokunnissa tapahtuvan tietojen- ja ajatustenvaihdon ohella osallistua tarkkailijoina myös Euroopan parlamentin valiokuntien kokouksiin liittymisen kannalta relevantteja asioita käsiteltäessä;

11. Kehottaa puhemiestään välittämään tämän päätöslauselman komissiolle, neuvostolle, Euroopan neuvostolle, jäsenvaltioiden parlamenteille sekä Viron hallitukselle ja parlamentille.